Document ID: 31987R0859

*****
ΚΑΝΟΝΙΣΜΟΣ (ΕΟΚ) αριθ. 859/87 ΤΗΣ ΕΠΙΤΡΟΠΗΣ
της 25ης Μαρτίου 1987
για λεπτομέρειες εφαρμογής του καθεστώτος ειδικής πριμοδότησης υπέρ των παραγωγών βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 467/87 (2), και ιδίως το άρθρο 4α παράγραφος 4,
τον κανονισμό (ΕΟΚ) αριθ. 468/87 του Συμβουλίου της 10ης Φεβρουαρίου 1987 για τον καθορισμό των γενικών κανόνων του καθεστώτος ειδικής πριμοδότησης υπέρ των παραγωγών βοείου κρέατος (3), και ιδίως το άρθρο 3 παράγραφος 2 και το άρθρο 5,
Εκτιμώντας:
ότι, σύμφωνα με το άρθρο 3 παράγραφος 2 του κανονισμού (ΕΟΚ) αριθ. 468/87, μπορεί να επιτραπεί στα κράτη μέλη, για διοικητικούς λόγους, να προβλέψουν ότι οι αιτήσεις αφορούν έναν ελάχιστο αριθμό ζώων· ότι πρέπει να προσδιορίζονται οι όροι βάσει των οποίων είναι δυνατόν να χορηγούνται οι εν λόγω άδειες ·
ότι, σύμφωνα με το άρθρο 5 του εν λόγω κανονισμού, οι λεπτομέρειες εφαρμογής του καθεστώτος της ειδικής πριμοδότησης πρέπει να αφορούν ιδίως την υποβολή των αιτήσεων και την καταβολή της πριμοδότησης, τον προσδιορισμό της ταυτότητας των ζώων, τον έλεγχο καθώς και τις ειδικές διατάξεις που πρέπει να εφαρμόζονται κατά την εξαγωγή προς τις τρίτες χώρες ή κατά την αποστολή προς τα άλλα κράτη μέλη ζώντων βοοειδών από τα κράτη μέλη που χορηγούν την πριμοδότηση κατά τη σφαγή·
ότι, δεδομένων των δυσκολιών όσον αφορά την προσκόμιση αποδεικτικών στοιχείων σχετικά με την τήρηση των απαιτούμενων όρων, πρέπει να προβλεφθεί ότι οι αιτήσεις συνοδεύονται από δηλώσεις και αναλήψεις υποχρεώσεων εκ μέρους των δικαιούχων και ότι οι εν λόγω δηλώσεις και αναλήψεις υποχρεώσεων υποβάλονται σε διοικητικό έλεγχο καθώς και σε επιτόπιο έλεγχο εκ μέρους των κρατών μελών, και συνεπάγονται την ανάκτηση του συνόλου των καταβληθέντων ποσών σε περίπτωση που αποδειχθούν ανακριβείς· ότι, για τον εν λόγω έλεγχο, είναι σκόπιμο η περίοδος στη διάρκεια της οποίας τα ζώα κρατούνται στην εκμετάλλευση, μετά την υποβολή της αίτησης, να προσδιορίζεται από τα κράτη μέλη σύμφωνα με τις διοικητικές τους απαιτήσεις και μέσα στα όρια που να επιτρέπουν την άσκηση ικανοποιητικού ελέγχου, χωρίς εντούτοις να καθυστερεί υπερβολικά η εμπορία των βοοειδών·
ότι πρέπει να εξασφαλίζεται ότι οι πριμοδοτήσεις καταβάλλονται μέσα σε προθεσμίες οι οποίες θα καθορίζονται έτσι ώστε, ενώ θα επιτρέπουν την τήρηση των απαιτούμενων όρων, δεν μειώνουν τη στήριξη του εισοδήματος των παραγωγών που επιδιώκεται από το Συμβούλιο στα πλαίσια του καθεστώτος της ειδικής πριμοδότησης·
ότι ο έλεγχος σχετικά με το καθεστώς της ειδικής πριμοδότησης απαιτεί τον προσδιορισμό της ταυτότητας των ζώων με ένα ευδιάκριτο σύστημα σήμανσης καθώς και την υποχρέωση ειδικής σήμανσης για τα ζώα που αποτελούν το αντικείμενο του καθεστώτος που προβλέπεται στο άρθρο 2 παράγραφος 3 του κανονισμού (ΕΟΚ) αριθ. 468/87 και για τα ζώα κράτους μέλους που εφαρμόζει την πριμοδότηση κατά τη σφαγή, που αποστέλλονται ζώντα προς άλλο κράτος μέλος ή εξάγονται προς τις τρίτες χώρες· ότι, για τα ζώα αυτά, πρέπει επίσης να απαιτείται η προσκόμιση εγγράφου που πιστοποιεί ότι τα προϊόντα εγκατέλειψαν το έδαφος του κράτους μέλους από το οποίο προέρχονται με προορισμό άλλο κράτος μέλος ή ότι εγκατέλειψαν το τελωνειακό έδαφος της Κοινότητας·
ότι, δεδομένων των απαιτήσεων σχετικά με την εμπορία των αρσενικών βοοειδών που κρατούνται από τους παραγωγούς κατά την έναρξη της ισχύος του παρόντος κανονισμού, πρέπει να προβλεφθεί μεταβατική παρέκκλιση από την υποχρέωση να διατηρούνται τα βοοειδή στην εκμετάλλευση κατά τη διάρκεια ορισμένης περιόδου μετά την υποβολή της αίτησης εφόσον, εντούτοις, τα εν λόγω βοοειδή έχουν την απαιτούμενη ηλικία και έχουν παχυνθεί στην εκμετάλλευση για διάστημα τουλάχιστον τριών μηνών· ότι πρέπει εξάλλου να προβλεφθεί για τα βοοειδή αυτά, των οποίων η μεταχείριση λόγω της ηλικίας τους είναι δυσχερής, παρέκκλιση από το προβλεπόμενο σύστημα σήμανσης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι αιτήσεις σχετικά με την πριμοδότηση που αναφέρεται στο άρθρο 4α του κανονισμού (ΕΟΚ) αριθ. 805/68 υποβάλλονται από τους παραγωγούς στην αρμόδια αρχή που ορίζεται από κάθε κράτος μέλος.
Τα κράτη μέλη μπορούν να προσδιορίσουν την ή τις περιόδους κατά τις οποίες πρέπει να υποβάλλονται οι αιτήσεις πριμοδότησης.
2. Ο συνολικός αριθμός των ζώων για τα οποία χορηγείται πριμοδότηση δεν είναι δυνατόν να υπερβαίνει τα 50 επιλέξιμα ζώα ανά ημερολογιακό έτος και ανά εκμετάλλευση. Για την περίοδο από 6 Απριλίου έως 31 Δεκεμβρίου 1987 ισχύει ο ίδιος περιορισμός.
3. Η άδεια που προβλέπεται στο άρθρο 3 παράγραφος 2 του κανονισμού (ΕΟΚ) αριθ. 468/87 παρέχεται μόνον όταν ο ελάχιστος προβλεπόμενος αριθμός ζώων:
- δεν υπερβαίνει τα 5 ζώα,
- δεν οδηγεί σε δυσμενείς διακρίσεις μεταξύ των παραγωγών του ιδίου κράτους μέλους,
- ισχύει έως τις 31 Δεκεμβρίου 1988.
4. Για να γίνει δεκτή, η αίτηση πρέπει να περιλαμβάνει δήλωση του παραγωγού όσον αφορά τον αριθμό των ζώων για τα οποία έχει ζητήσει την πριμοδότηση κατά τη διάρκεια του ίδιου ημερολογιακού έτους.
5. Αφού γίνουν οι απαραίτητοι έλεγχοι, η αρμόδια αρχή ενημερώνει τους ενδιαφερόμενους για την τύχη της αίτησής τους. Εντούτοις, όταν η απάντηση είναι θετική, η αρμόδια αρχή μπορεί να προβεί στην καταβολή της πριμοδότησης χωρίς προηγούμενη ενημέρωση του ενδιαφερόμενου.
Άρθρο 2
Οι αιτήσεις για την πριμοδότηση που υποβάλλονται για τα ζώντα ζώα βάσει του άρθρου 3 του κανονισμού (ΕΟΚ) αριθ. 468/87 περιλαμβάνουν, εκτός από τις δηλώσεις που αναφέρονται στο εν λόγω άρθρο και στο άρθρο 1 παράγραφος 4 του παρόντος κανονισμού:
- ενδείξεις σχετικά με την ηλικία των εν λόγω ζώων,
- την υποχρέωση του παραγωγού να διατηρήσει τα αρσενικά βοοειδή για τα οποία ζητά τη χορήγηση της πριμοδότησης, στην εκμετάλλευση του κατά το καθορισμένο χρονικό διάστημα κατ' εφαρμογή του άρθρου 7 παράγραφος 2 και τουλάχιστον έως την ηλικία των εννέα μηνών.
Άρθρο 3
Οι αιτήσεις για πριμοδότηση που υποβάλλονται βάσει του άρθρου 2 παράγραφος 3 του κανονισμού (ΕΟΚ) αριθ. 468/87 περιλαμβάνουν, εκτός από τη δήλωση που αναφέρεται στο άρθρο 1 παράγραφος 4:
- δήλωση του παραγωγού ότι τα ζώα για τα οποία ζητά τη χορήγηση της πριμοδότησης είναι, κατά την ημερομηνία αποδοχής της δήλωσης αποστολής, τουλάχιστον έξι μηνών και, κατ' ανώτατο όριο, εννέα μηνών και ότι τα ζώα αυτά πωλούνται με σκοπό την πάχυνση,
- δήλωση ότι διατήρησε στην εκμετάλλευσή του για περίοδο τουλάχιστον τριών μηνών τα ζώα για τα οποία ζητά τη χορήγηση της πριμοδότησης,
- την απόδειξη της αποστολής των ζώων προς το κράτος μέλος προορισμού που αναφέρεται στο άρθρο 10 παράγραφος 1.
Άρθρο 4
Οι αιτήσεις για πριμοδότηση που υποβάλλονται βάσει του άρθρου 4 του κανονισμού (ΕΟΚ) αριθ. 468/87 προσκομίζονται σύμφωνα με τις διατάξεις που προβλέπονται από τον κανονισμό (ΕΟΚ) αριθ. 468/87, και ιδίως το στοιχείο δ) του εν λόγω άρθρου.
Άρθρο 5
1. Τα ποσά που καθορίζονται στο άρθρο 2 παράγραφος 2 του κανονισμού (ΕΟΚ) αριθ. 468/87 καταβάλλονται το αργότερο εννέα μήνες μετά την ημερομηνία υποβολής της αίτησης. Σε καμία περίπτωση δεν καταβάλλονται πριν τη λήξη της περιόδου διατήρησης στην εκμετάλλευση που αναφέρεται στο άρθρο 2 δεύτερη περίπτωση.
2. Ο συντελεστής μετατροπής που πρέπει να εφαρμόζεται στα ποσά που αναφέρονται στην παράγραφο 1 είναι ο γεωργικός συντελεστής μετατροπής που ισχύει την ημέρα υποβολής της αίτησης. Εντούτοις, για τις αιτήσεις που υποβάλλονται κατά τη διάρκεια της περιόδου που καθορίζεται κατ' εφαρμογή του άρθρου 1 παράγραφος 1 εδάφιο δεύτερο, ο γεωργικός συντελεστής μετατροπής είναι αυτός που εφαρμόζεται την πρώτη ημέρα της περιόδου αυτής.
Άρθρο 6
1. Τα ζώα για τα οποία έχει υποβληθεί η αίτηση πριμοδότησης που αναφέρεται στο άρθρο 2, φέρουν, μέσα στις προθεσμίες που καθορίζονται από το κράτος μέλος και το αργότερο τέσσερις εβδομάδες από την ημερομηνία υποβολής της αίτησης, μόνιμα ευδιάκριτα αναγνωριστικά στοιχεία. Ο προσδιορισμός αυτός της ταυτότητας έγκειται σε ανεξίτηλη σήμανση σε ένα αυτί του ζώου, είτε με διάτρηση του αυτιού είτε με την εναπόθεση σήματος στο αυτί.
2. Τα ζώα για τα οποία έχει υποβληθεί η αίτηση πριμοδότησης που αναφέρεται στο άρθρο 3 φέρουν, κατά την αποστολή τους, μόνιμη σήμανση. Η σήμανση αυτή πρέπει να είναι διαφορετική από τα αναγνωριστικά στοιχεία που προβλέπονται στην παράγραφο 1, για να αποφευχθεί σύγχυση μεταξύ των δύο συστημάτων.
3. Τα κράτη μέλη θεσπίζουν τις εθνικές διατάξεις όσον αφορά τον προσδιορισμό της ταυτότητας που προβλέπεται στην παράγραφο 1 και τη σήμανση που προβλέπεται στην παράγραφο 2. Ενημερώνουν σχετικά την Επιτροπή στις 6 Απριλίου 1987.
Άρθρο 7
1. Οι αρμόδιες αρχές που ορίζονται από κάθε κράτος μέλος προβαίνουν στο διοικητικό έλεγχο και στις επιτόπου επιθεωρήσεις για να διαπιστωθεί αν τηρούνται οι διατάξεις του καθεστώτος της ειδικής πριμοδότησης. Ο έλεγχος αυτός αφορά κυρίως:
α) τον αριθμό των αρσενικών βοοειδών που κρατούνται στην εκμετάλλευση που διαχειρίζεται ο παραγωγός και που αποτελούν το αντικείμενο της αίτησης·
β) την ακρίβεια των προβλεπόμενων δηλώσεων και την τήρηση των υποχρεώσεων που έχουν αναληφθεί από τον παραγωγό·
γ) την τήρηση των διατάξεων που αφορούν τα αναγνωριστικά στοιχεία ή τη σήμανση που αναφέρεται στο άρθρο 6.
2. Για να γίνει η άσκηση ικανοποιητικού ελέγχου ως προς τις αιτήσεις που υποβάλλονται δυνάμει του άρθρου 2, τα κράτη μέλη ορίζουν ελάχιστη περίοδο κατά τη διάρκεια της οποίας τα αρσενικά βοοειδή πρέπει να παραμένουν στην εκμετάλλευση μετά την ημερομηνία υποβολής της αίτησης. Η περίοδος αυτή δεν μπορεί να είναι μικρότερη από ένα μήνα ή μεγαλύτερη από πέντε μήνες.
3. Όσον αφορά τη δήλωση του παραγωγού ότι έχει προβεί στην πάχυνση των ζώων, που προβλέπεται στο άρθρο 4 στοιχείο δ) του κανονισμού (ΕΟΚ) αριθ. 468/87, ο έλεγχος αφορά κυρίως τα λογιστικά βιβλία της εκμετάλλευσης καθώς και τα μέσα παραγωγής. Από τα μέσα παραγωγής πρέπει να αποδεικνύεται ότι έχει πραγματοποιηθεί στην εν λόγω εκμετάλλευση η πάχυνση του αριθμού των ζώων που αναφέρεται στην αίτηση για περίοδο τουλάχιστον τριών μηνών.
4. Τα κράτη μέλη λαμβάνουν τα απαραίτητα μέτρα για να εξασφαλιστεί η ανάκτηση των πριμοδοτήσεων που καταβλήθηκαν αχρεωστήτως. Σε περίπτωση ψευδούς δηλώσεως, τα κράτη μέλη εξασφαλίζουν την ανάκτηση ποσού ίσου με το σύνολο των πριμοδοτήσεων που καταβλήθηκαν με βάση τη δήλωση αυτή.
5. Κάθε αίτηση που αναφέρει αριθμό επιλέξιμων ζώων μεγαλύτερο από αυτόν που διαπιστώνεται κατά τον έλεγχο θεωρείται ως ψευδής δήλωση. Εντούτοις, αν ο αριθμός των επιλέξιμων ζώων που διαπιστώνεται κατά τον έλεγχο που προβλέπεται στην παράγραφο 1 στοιχείο α) είναι μικρότερος από εκείνον που αναφέρεται στην αίτηση για πριμοδότηση, η πριμοδότηση ισχύει για τον αριθμό των επιλέξιμων ζώων που πράγματι διατηρήθηκαν στην εκμετάλλευση κατά την περίοδο που αναφέρεται στην παράγραφο 2, εφόσον η μείωση αυτή του αριθμού οφείλεται στις φυσικές περιστάσεις της ζωής της αγέλης και εφόσον ο παραγωγός ενημέρωσε σχετικά τις αρμόδιες αρχές το γρηγορότερο δυνατό.
6. Το δικαίωμα για πριμοδότηση διατηρείται όταν ο παραγωγός δεν μπόρεσε να τηρήσει εκπληρώσει την υποχρέωση που αναφέρεται στο άρθρο 2 λόγω περιπτώσεως ανωτέρας βίας, και κυρίως λόγω των περιπτώσεων που αναφέρονται στο άρθρο 5 του κανονισμού (ΕΟΚ) αριθ. 1244/82 της Επιτροπής (1). Ο παραγωγός ενημερώνει σχετικά τις αρμόδιες αρχές το γρηγορότερο δυνατό.
Άρθρο 8
Κατά την αποστολή των επιλέξιμων ζώντων ζώων από ένα κράτος μέλος που εφαρμόζει το καθεστώς που αναφέρεται στο άρθρο 4 του κανονισμού (ΕΟΚ) αριθ. 468/87 προς άλλο κράτος μέλος ή κατά την εξαγωγή τους προς τρίτη χώρα, η ειδική πριμοδότηση μπορεί να χορηγηθεί κατά την έξοδο από το έδαφος του εν λόγω κράτους μέλους.
Στην περίπτωση που:
α) η αίτηση συνοδεύεται:
- από τη δήλωση του παραγωγού ότι τα ζώα είναι τουλάχιστον εννέα μηνών κατά την αποστολή τους ή κατά την εξαγωγή τους και ότι διατηρήθηκαν στην εκμετάλλευσή του για περίοδο τουλάχιστον τριών μηνών,
- από την απόδειξη της αποστολής ή της εξαγωγής των ζώων η οποία αναφέρεται στο άρθρο 10 παράγραφοι 1 και 2·
β) τα ζώα φέρουν αναγνωριστικά στοιχεία σύμφωνα με το άρθρο 6 παράγραφος 1.
Άρθρο 9
Κατά παρέκκλιση από το άρθρο 2, οι παραγωγοί μπορούν κατά τη διάρκεια μεταβατικής περιόδου από τις 6 Απριλίου έως τις 10 Απριλίου 1987 να υποβάλουν αιτήσεις για πριμοδότηση, χωρίς να αναλάβουν την υποχρέωση που αναφέρεται στη δεύτερη περίπτωση του εν λόγω άρθρου.
Στην περίπτωση αυτή, ο παραγωγός πρέπει να δηλώσει στην αίτησή του ότι τα ζώα είναι τουλάχιστον εννέα μηνών την ημερομηνία της κατάθεσης της αίτησης και ότι έχουν κρατηθεί στην εκμετάλλευσή του για περίοδο τουλάχιστον τριών μηνών πριν από την ημερομηνία κατάθεσης της αίτησης.
Τα εν λόγω ζώα πρέπει να φέρουν ευδιάκριτα και μόνιμα αναγνωριστικά στοιχεία.
Άρθρο 10
1. Η απόδειξη αποστολής των ζώων θεωρείται ότι παρέχεται με την υποβολή βεβαίωσης που εκδίδεται από τις αρμόδιες αρχές του κράτους μέλους αποστολής που πιστοποιεί ότι τα προϊόντα εξήχθησαν από το εν λόγω κράτος μέλος.
Κατά τις αποστολές είναι υποχρεωτικό να ακολουθείται η διαδικασία της κοινοτικής διαμετακόμισης, έτσι ώστε να παρέχεται η δυνατότητα έκδοσης της βεβαίωσης που αναφέρεται στο πρώτο εδάφιο. Η βεβαίωση αυτή θεωρείται μετά από αίτηση, αφού λάβει το τελωνείο αναχώρησης αντίγραφο της αποστολής του εγγράφου διαμετακόμισης.
Για τα προϊόντα, την αποστολή των οποίων καλύπτει διεθνής φορτωτική που αντικαθιστά το έγγραφο Τ 2, η βεβαίωση εκδίδεται μετά από αίτηση και αφού προσκομισθεί η διεθνής φορτωτική, από την οποία προκύπτει ότι τα σχετικά προϊόντα έχουν γίνει δεκτά προς μεταφορά από τη διοίκηση της εταιρείας σιδηροδρόμων. Το τελωνείο αναχώρησης μπορεί να επιτρέψει την τροποποίηση της σύμβασης μεταφοράς που έχει ως αποτέλεσμα την περάτωση της μεταφοράς σε κράτος άλλο από το κράτος μέλλος προορισμού, μόνο στην περίπτωση που η βεβαίωση δεν έχει εκδοθεί ή έχει αντικατασταθεί.
2. Όσον αφορά την εξαγωγή, η απόδειξη της εξόδου από το γεωγραφικό έδαφος της Κοινότητας παρέχεται όπως με τις επιστροφές κατά την εξαγωγή.
Άρθρο 11
1. Τα κράτη μέλη ανακοινώνουν στην Επιτροπή, το αργότερο μέσα στις δέκα ημέρες μετά την ημερομηνία της εφαρμογής τους, τα μέτρα που ελήφθησαν για την εφαρμογή του κανονισμού (ΕΟΚ) αριθ. 468/87 και του παρόντος κανονισμού.
2. Τα κράτη μέλη ανακοινώνουν στην Επιτροπή, το αργότερο στις 30 Μαρτίου, τον αριθμό των ζώων για τα οποία χορηγήθηκε η ειδική πριμοδότηση κατά τη διάρκεια του παρελθόντος ημερολογιακού έτους.
Άρθρο 12
Ο παρών κανονισμός αρχίζει να ισχύει στις 6 Απριλίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1987.

Labels: 19
6